0597.xml
وزیراعظم محمد نواز شریف کی زیر صدارت وفاقی کابینہ کا اجلاس وفاقی کابینہ کی سرکاری ملازمتوں پر پابندی ختم کرنے، سیلاب زدگان کی فوری مدد کو یقینی بنانے اور بجلی کے بلوں کی شکایات دور کرنے کی ہدایت
اسلام آباد ۔ 22 ستمبر (اے پی پی) وفاقی کابینہ نے سرکاری ملازمتوں پر پابندی ختم کرنے، سیلاب زدگان کی فوری مدد کو یقینی بنانے اور بجلی کے بلوں کی شکایات دور کرنے کی ہدایت کی ہے۔ کابینہ کا اجلاس پیر کو یہاں وزیراعظم محمد نواز شریف کی زیر صدارت ہوا۔ اجلاس میں بجلی کی صورتحال اور زائد بلوں کا مکمل جائزہ لیا گیا اور اس سلسلے میں کابینہ کے سامنے پارلیمانی رپورٹ پیش کی گئی۔ کابینہ کو بتایا گیا کہ پنجاب میں سیلاب سے ہونے والے نقصانات سے نمٹنے کیلئے پوری کوششیں جاری ہیں اور پچیس ہزار روپے فی خاندان کے حساب سے امداد فراہم کی جائے گی جو عید سے قبل دی جائے گی۔ علاوہ ازیں فصلوں، املاک، مال مویشی کے نقصانات کا مکمل جائزہ لیا جائے گا۔ وفاقی کابینہ نے غیر ہنر مند کارکنوں کیلئے کم از کم اجرت کے آرڈیننس میں تبدیلی کی منظوری دی جو 1969ء میں وزارت اوورسیز اور ہیومن ریسورس ڈویلپمنٹ نے تیار کیا تھا۔ وفاقی کابینہ نے بجلی کے زائد بلنگ کے مسئلے کے حل کی یقین دہانی کرائی اور فیصلہ کیا کہ اچھی شہرت رکھنے والے ملٹی پل آڈٹ فرم کو تعینات کیا جائے جو زائد بلوں کے بارے میں آنے والی شکایات اور اووربلنگ کی تحقیقات کرے۔ یہ فرم تین دن کے اندر اندر تعینات کی جائے گی جو اپنی حتمی رپورٹ کابینہ کے سامنے 3 ہفتے کے اندر پیش کرے گی۔ ایک عام آدمی پر پڑنے والے اضافی بوجھ کو سامنے رکھتے ہوئے کابینہ نے متعلقہ اداروں اور ان میں کام کرنے والے متازمین کو ہدایات جاری کیں کہ وہ صورتحال کا جائزہ لیں اور فوری اقدامات کے ذریعے اس کے حل کو یقینی بنائیں اور ان مشکلات کو دور کرنے کیلئے تجاویز بھی پیش کریں تاکہ حالیہ مہینوں میں ہونے والے نقصانات کا فوری ازالہ کیا جائے اور جلد اس کا نتیجہ بھی سامنے آ جائے۔ اس مقصد کے حصول کیلئے کابینہ نے فیصلہ کیا کہ ان صارفین کو رعایت دی جائیگی جن کا جولائی 2013ء کا بل 200 یا 200 سے کم یونٹ تھا اور جولائی 2014ء میں انکے بل میں اضافہ نہیں کیا جائے گا اور اگر ان کے میٹر میں تصدیق کے بعد کوئی اضافی استعمال ظاہر نہیں ہوا تو وہ بل اقساط کی صورت میں ادا کیا جائے گا اور پہلے سے ادا کی گئی رقم کو اگلے بل میں ایڈجسٹ کر دیا جائے گا۔ ایسے صارفین کی تعداد دو تہائی سے زیادہ ہے۔ ان تمام صارفین کو جن کے جولائی 2013ء کے بل میں 200 سے زائد یونٹ تھے، کو بھی رعایت دی جائے گی اگر ان صارفین کے جولائی 2014ء کے بلوں میں یونٹ کا استعمال 5 فیصد سے زیادہ ہونے کی صورت میں اور جولائی 2013ء کے ساتھ تقابل کرنے پر صارفین مقررہ نرخوں کے مطابق صرف 5 فیصد ہی اضافی بل ادا کریں گے اور اس کی تصدیق میٹر سے کی جائے گی، اسکی ادائیگی 3 اقساط میں ہوگی اور پہلے سے ادا شہ رقم کو اگلے بل میں ایڈجسٹ کر دیا جائے گا۔ تعینات کئے گئے آڈیٹر اوور بلنگ کی تحقیقات کریں گے۔ کابینہ نے فیصلہ کیا کہ آڈٹ کی رپورٹ پر اوور بلنگ کرنے والوں کے خلاف سخت ایکشن لیا جائے گا۔ ایک ریپڈ ٹرانفورمیشن پروگرام شروع کیا جائے گا جو 3 منتخب کمپنیوں پر مشتمل ہوگا جو بجلی کے بریک تھرو اور کارکردگی کا جائزہ لے گا۔ تمام تقسیم کار کمپنیوں میں 6 ماہ کے اندر اندر اس پائلٹ پروگرام کو وسعت دیدی جائے گی۔ فوری طور پر تمام پرانے اور نقص زدہ میٹر تبدیل کرنے کا بھی فیصلہ کیا گیا۔وفاقی کابینہ نے متعلقہ حکام کو ہدایت کی کہ مطلوبہ تعداد کے مطابق میٹر ریڈر کو تعینات کیا جائے جو میٹر ریڈنگ کے معیار کو بہتر بنائیں۔ کابینہ نے اس بات کی یقین دہانی کرائی کہ وہ وزارت پانی و بجلی کے ذریعے بجلی کے بریک تھرو کو روکنے اور کارکردگی کو بہتر بنائے گی۔ کابینہ نے نیشنل میٹرولوجی انسٹیٹیوٹ آف پاکستان کے قیام کیلئے ڈرافٹ بل کے اصولوں کی منظوری بھی دی۔
APP
22.09.14
0597p.xml
سیلاب متاثرین کو عید سے قبل 25 ہزار روپے فی خاندان ملیں گے‘ بھرتی پر پابندی ختم‘ بجلی کے اضافی بل ایڈجسٹ کئے جائیں گے : وفاقی کابینہ
اسلام آباد (وقائع نگار خصوصی+ نوائے وقت رپورٹ+ ایجنسیاں) وزیراعظم نواز شریف نے ایک بار پھر بجلی کے اضافی بلوں کا نوٹس لیتے ہوئے صارفین کو بھیجے گئے غلط بلوں کو ہنگامی بنیادوں پر درست کرنے کا حکم دے دیا ہے۔ وفاقی کابینہ نے بجلی کے زائد بلوں کے ذمہ داروں کے خلاف سخت کارروائی کا فیصلہ کرتے ہوئے بجلی کے صارفین سے لئے گئے زائد بل اگلے ماہ میں ایڈجسٹ کرنے کی ہدایات جاری کر دی ہیں۔ 200 یونٹ تک بجلی استعمال کرنے والوں کے بل کی اضافی رقم آئندہ ماہ کے بلوں میں ایڈجسٹ کر دی جائیگی جبکہ 200 یونٹس سے زائد یونٹس استعمال کرنے والوں کا بل گذشتہ سال کے مقابلے میں 5 فیصد زیادہ ہے تو اس کی رقم 3 قسطوں میں ایڈجسٹ کی جائیگی۔ وفاقی کابینہ کے اجلاس میں وفاقی ورزاءکے علاوہ وزیراعظم کے مشیر برائے توانائی مصدق ملک اور چیئرمین این ڈی ایم اے نے بھی شرکت کی۔ مصدق ملک نے اجلاس میں بجلی کے زائد بلوں پر کابینہ کو رپورٹ پیش کی جس میں وزارت پانی و بجلی کی طرف سے زائد بلوں کی واپسی اور عوامی شکایات کے ازالے کےلئے سفارشات بھی دی گئیں۔ مشیر پانی و بجلی نے اپنی رپورٹ میں کہا ہے کہ میٹر ریڈرز نے ریڈنگ لئے بغیر اندازے کے مطابق ریڈنگ ڈالی۔ اندازے کے مطابق 35فیصد صارفین کو بجلی کے زائد بل بھیجے گئے، تقسیم کار کمپنیوں پر سرکلر ڈیٹ پر قابو پانے کا شدید دباﺅ تھا جسکی وجہ سے مطلوبہ اہداف حاصل کرنے کےلئے اضافی بل بھیجے گئے۔ اجلاس میں وفاقی کابینہ نے بجلی کے زائد بلوں کے ذمہ داروں کے خلاف سخت کارروائی کا فیصلہ کرتے ہوئے بجلی کے صارفین سے لئے گئے زائد بلوں کو اگلے ماہ میں ایڈجسٹ کرنے کی ہدایات جاری کر دیں۔ وزیر اعظم نواز شریف نے بجلی کے اضافی بلوں کے معاملے کو آڈٹ کرانے کا حکم دیا۔ اجلاس میں مصدق ملک نے عوامی شکایات کے ازالے کے حوالے سے سفارشات پیش کیں۔ اجلاس میں چیئرمین این ڈی ایم اے نے سیلاب کی تباہ کاریوں اور امدادی سر گرمیوں پر تفصیلی بریفنگ دی۔ بریفنگ میں کہا گیا کہ سیلاب کی تباہی سے ابتدائی تخمینے کے مطابق 6 لاکھ خاندان متاثر ہوئے۔ وفاقی کابینہ کے اجلاس میں سیلاب سے متاثرہ علاقوں میں خاندانوں کی بحالی کےلئے جامع پیکج تیار کرنے کی منظوری دی۔ اجلاس میں ملک کی موجودہ سیاسی صورتحال اور آپریشن ضرب عضب سے متعلق امور کا بھی جائزہ لیا گیا۔ وزیر اعظم نواز شریف نے اپنے اقوام متحدہ کے دورے سے متعلق وفاقی کابینہ سے مشاورت کی۔ اجلاس میں بجلی چوری کے بل میں سزاﺅں اور جرمانوں میں ترامیم کا مسودہ پیش کیا گیا۔ وفاقی کابینہ نے نیشنل میٹرولوجیکل انسٹیٹیوٹ قائم کرنے کے بل کی بھی منظوری دی۔ اجلاس میں ایس ڈی ایم اے نے سیلاب اور امدادی کارروائیوں کی موجودہ صورتحال پر بریفنگ دی۔ اجلاس میں ڈھائی گھنٹے تک بجلی کے اضافی بلوں پر بحث کی گئی۔ وزیراعظم نے پنجاب میں سیلاب کی تباہ کاریوں کا جائزہ لینے کیلئے سروے کرنے کا حکم دیا۔ سیلاب کی تباہ کاریوں پر پنجاب حکومت نے وفاقی کابینہ کو بریفنگ دی۔ کابینہ کے اجلاس کے بعد وفاقی وزیر اطلاعات سینیٹر پرویز رشید نے پریس کانفرنس کرتے ہوئے بتایا کہ کابینہ نے بھرتیوں پر پابندی ختم کرنے کی منظوری دیدی ہے۔ تمام ادارے بھرتیوں میں آزاد ہونگے۔ خصوصی کمیٹی قائم کی جائے گی جو بھرتیوں کے عمل کی نگرانی کرے گی۔ انہوں نے بتایا کہ سیلاب سے متاثرہ افراد کو فصلوں کا نقصان پورا کرنے اور گھروں کی تعمیر کیلئے حکومت امداد دے گی۔ متاثرہ فی خاندان 25 ہزار روپے عیدالاضحیٰ سے پہلے دئیے جائیں گے۔ پریس کانفرنس سے خطاب کرتے ہوئے وفاقی وزیر اطلاعات و نشریات پرویز رشید نے کہا کہ اجلاس میں 4 اہم فیصلے کئے گئے ہیں۔ وفاقی کابینہ نے سرکاری ملازمتوں کی بھرتی پر پابندی ختم کرنے کی منظوری دیدی ہے۔ تمام سرکاری محکمے خالی آسامیوں پر بھرتیوں میں آزاد ہونگے۔ میرٹ پر نوکریاں حاصل کرنا لوگوں کا حق ہے۔ سرکاری نوکریاں میرٹ پر دی جائیں گی۔ ملازمتوں میں شفافیت کیلئے کمیٹی قائم ہو گی۔ سیلاب سے متاثرہ ہر خاندان کو عید الاضحٰی سے قبل 25 ہزار روپے دیئے جائیں گے۔ متاثرین کیلئے آدھی رقم صوبائی حکومت جبکہ آدھی رقم وفاقی حکومت کی جانب سے جاری کی جائے گی۔ وفاقی حکومت فصلوں کا نقصان پورا کرے گی۔ گھروں کی تعمیر اور مال مویشی کے نقصان کے ازالہ کیلئے مالی معاونت فراہم کی جائے گی۔ انہوں نے کہا کہ گزشتہ سال کے مقابلے میں زائد یونٹس والوں کو سہولت دی جائے گی۔ 200 یونٹ والے صارفین کے اضافی بل اگلے ماہ ایڈجسٹ کر دئیے جائیں گے۔ انہوں نے کہا کہ 200 یونٹس سے زائد استعمال کرنے والوں کا بل اگر گذشتہ برس سے 5 فیصد زیادہ ہے تو وہ 3 قسطوں میں رقم ادا کر سکیں گے۔ کابینہ میں مزدور کی کم از کم تنخواہ کو 12 ہزار کرنے کو قانونی تحفظ دئیے جانے کا فیصلہ کیا گیا ہے۔ 12 ہزار روپے کم از کم تنخواہ کو یقینی بنانے کیلئے قانون سازی کی جائے گی۔ عابد شیر علی کا کہنا تھا کہ حکومت اپنی ذمہ داریوں سے غافل نہیں۔ عوامی مسائل ہمارے نہیں بلکہ گزشتہ حکومت کے پیدا کردہ ہیں۔ وزیراعظم نے بجلی کے اضافی بلوں کی تحقیقات اور سارے معاملے کا تین مختلف کمپنیوں سے آڈٹ کروانے کا حکم دیا ہے۔ انہوں نے کہا کہ اضافی بل محکمے کی ملی بھگت کے بغیر مکن نہیں۔ اوور بلنگ کیخلاف کارروائی کی جائے گی۔ عابد شیرعلی نے کہا کہ میٹر ریڈرز نے اووربلنگ کی، واپڈا افسر بھی ملوث ہیں کرپشن کریں گے نہ کرنے دیں گے۔ بجلی چوری ناقابل معافی جرم ہے، اربوں روپے کی چوری ہو رہی ہے، میٹر ریڈرز کی تعداد 50 فیصد کم کی ہے۔ میٹر ریڈنگ کے شعبے کی نجکاری زیرغور ہے۔ عابد شیر علی نے کہا کہ اووربلنگ محکمے کی ملی بھگت سے ہورہی ہے، صارفین کو زائد بل بھیجے گئے، وزیراعظم نے تحقیقات کا حکم دے دیا ہے۔ وزیراعظم نے 3 مختلف کمپنیوں کو آڈٹ کے لئے مقرر کرنے کی ہدایت کی ہے جس کمپنی نے زائد بل دیئے ہیں اس کے خلاف سخت کارروائی ہوگی۔ وزیراعظم کے مشیر مصدق ملک نے کہا کہ محکمے کی ملی بھگت سے بلوں میں اضافہ ہوا۔ ملٹی پل آڈٹ ہوگا، ذمہ داروں کیخلاف کارروائی ہوگی۔ پرویز رشید نے کہا کہ بھرتیوں کی شفافیت کے لئے کابینہ کی کمیٹی نگرانی کرے گی۔ پری پیڈ میٹر لگانا آسان کام نہیں۔ اجلاس میں بجلی چوروں کیخلاف کارروائی کے لئے قانون میں ترامیم کی منظوری دی گئی۔ بجلی چوری ناقابل ضمانت جرم قرار دیا گیا ہے۔
nawa-e-waqt
23.09.14